

**Valsts informācijas un komunikācijas tehnoloģiju pārvaldības vadītāju forums**

25.06.2025. sanāksmes protokols

Valsts informācijas un komunikācijas tehnoloģiju (turpmāk – IKT) pārvaldības vadītāju forumā (turpmāk – Forums) piedalās:

Foruma priekšsēdētājs:

**Gatis Ozols** – Viedās administrācijas un reģionālās attīstības ministrijas (turpmāk – VARAM) valsts sekretāra vietnieks digitālās transformācijas jautājumos.

Foruma priekšsēdētāja vietnieks:

**Lauris Linabergs** – VARAM Valsts informācijas un komunikācijas tehnoloģiju attīstības departamenta direktors.

Foruma loceklis, pārstāvot telekomunikāciju pārvaldības jomu:

**Agnese Zariņa** – Satiksmes ministrijas (turpmāk – SM) Sakaru departamenta direktora vietniece, Elektronisko sakaru un pasta nodaļas vadītāja.

Foruma locekļi, pārstāvot ministrijas, Valsts kanceleju, Saeimas Administrāciju un Latvijas Pašvaldību savienību:

**Uģis Bisenieks** – VARAM Valsts pakalpojumu un datu pārvaldības departamenta direktors;

**Guntars Lorencis** – SM Administratīvā departamenta Dokumentu un elektroniskās pārvaldes nodaļas vadītājs;

**Guntars Putāns** – Finanšu ministrijas Finanšu un darbības nodrošinājuma departamenta Informātikas nodaļas vadītājs;

**Guna Puce** – Tieslietu ministrijas Informācijas tehnoloģiju pakalpojumu pārvaldības procesu vadītāja;

**Jevgeņijs Ugorenko** –Saeimas Informācijas un komunikācijas tehnoloģiju nodaļas vadītāja vietnieks.

Foruma locekļi, pārstāvot valsts pārvaldes institūcijas, kas sniedz IKT koplietošanas pakalpojumus:

**Norberts Tālers** – Centrālās statistikas pārvaldes priekšnieka vietnieks.

Pieaicinātie dalībnieki:

**Anastasija Ludženiece** –VARAM Projektu pārvaldības departamenta (turpmāk – PPD) informācijas un komunikācijas tehnoloģiju pārvaldības procesu vadītāja;

**Jevgenija Kučuna –** Centrālās finanšu un līgumu aģentūras (turpmāk – CFLA) Informācijas sistēmu attīstības departamenta Informācijas sistēmu attīstības nodaļas sistēmanalītiķe – sistēmarhitekte;

**Madara Petrova** –VARAM PPD informācijas un komunikācijas tehnoloģiju pārvaldības procesu vadītāja;

**Mārtiņš Zviedris –** Valsts ieņēmumu dienesta (turpmāk – VID) Informātikas pārvaldes Informācijas un komunikācijas tehnoloģiju arhitekts;

**Olita Magone –** SM Jūrlietu departamenta vecākā eksperte;

**Toms Leikums** – Zemkopības ministrijas (turpmāk – ZM) Administratīvā departamenta Informācijas tehnoloģiju nodaļas vadītāja vietnieks;

**Uldis Rozenbergs** – Autotransporta direkcijas IT un saimnieciskā nodrošinājuma daļas vadītājs;

**Vineta Rubene** – Valsts digitālās attīstības aģentūras (turpmāk – VDAA) Informācijas sistēmu drošības pārvaldības nodaļas vecākā informācijas drošības pārvaldības speciāliste.

Forumā nepiedalās:

**Aldis Apsītis** – Valsts kancelejas Informācijas tehnoloģiju departamenta vadītājs;

**Kaspars Āboliņš** – Iekšlietu ministrijas valsts sekretāra vietnieks;

**Aiga Balode** – Veselības ministrijas valsts sekretāra vietniece digitalizācijas un pārmaiņu vadības jautājumos;

**Aija Grīnberga** – Labklājības ministrijas valsts sekretāra vietniece administratīvajos jautājumos;

**Daiga Holma** – Klimata un enerģētikas ministrijas attīstības vadītāja;

**Ilmārs Kamarūts** – Ārlietu ministrijas Informācijas tehnoloģiju departamenta direktors;

**Dace Zaļkalne** – Izglītības un zinātnes ministrijas Informācijas tehnoloģiju departamenta direktore;

**Ģirts Auškāps** – ZM Administratīvā departamenta direktors;

**Guntars Krasovskis** – Latvijas Pašvaldību savienības padomnieks;

**Edgars Liepiņš** – Aizsardzības ministrijas Informācijas un komunikācijas tehnoloģiju departamenta direktors;

**Alvils Pierhurovičs** – Ekonomikas ministrijas Informācijas tehnoloģiju departamenta direktors;

**Baiba Mūrniece** – Kultūras ministrijas valsts sekretāra vietniece kultūrpolitikas jautājumos;

**Egita Rudzīte** – VDAA direktora vietnieka elektroniskās pārvaldes jautājumos p.i., Informācijas sistēmu attīstības departamenta direktore;

**Āris Dzērvāns** – Iekšlietu ministrijas Informācijas centra priekšnieks;

**Armands Magone** – Kultūras informācijas sistēmu centra direktors;

**Evijs Taube** – Valsts akciju sabiedrības “Latvijas Valsts radio un televīzijas centrs” valdes loceklis.

Kopumā Forumā attālināti piedalījās 100 dalībnieki.

Forumu vada: G. Ozols

Protokolē: M. Petrova

Vieta: attālināti MS Teams, ieraksts pieejams šeit: [Sanāksmes videoieraksts](https://www.youtube.com/watch?v=-S1IouixP_c)

**G. Ozols** atklāj Forumu un informē par darba kārtību (Forums notiek paplašinātajā sastāvā).

**1.**

**Nodokļu jomas mērķarhitektūra**

*M. Zviedris (VID)*

Prezentācijas datne: Nodoklu\_jomas\_prezentacija.pdf

Dokumenta datne: nodoklu-jomas-merkarhitektura\_izskatisanai.pdf

Pieņemt zināšanai sniegto prezentāciju.

Komentāri, atbildes uz jautājumiem:

* A. Ludženiece (VARAM) aicina VID neattīstīt un nedublēt pieteikumu risinājumu, bet saskaņot to ar VDAA. Aicina iekļaut pārskatu par jomas mērķarhitekūras saderību ar horizontālajām arhitektūrām, īpaši ar Valsts pakalpojumu jomas IKT arhitektūru, jo pašapkalpošanās un pakalpojumiem vajadzēs ieviest/ paredzēt vairākus risinājumus VID pusē. Aicina finansējumu, kas paredzēts apziņošanai, izmantot saslēgšanai ar Valsts pakalpojumu jomas IKT arhitektūru un koplietošanai. M. Zviedris (VID) skaidro, ka apziņošana VID gadījumā ir noteikta likumā un caur EDS, un VDAA risinājums šobrīd neparedz saziņu caur EDS. A. Ludženiece (VARAM) tomēr aicina padomāt par iespējamiem risinājumiem.
* U. Bisenieks (VARAM) jautā, vai e-rēķinu aprite ir iekļauta jomas mērķarhitektūras tvērumā. G. Ozols (VARAM) norāda, ka ir nepieciešams pārskatīt konkrēto sadaļu, lai jomas mērķarhitektūra ietvertu pilnu e-rēķinu aprites ciklu. E-rēķinu ieviešanas koordināciju organizē Finanšu ministrija un VID, līdz ar to šajā jomas mērķarhitektūrā ir jāparādās kopējam e-rēķinu arhitektūras skatam. M. Zviedris (VID) skaidro, ka līdz galam nav nošķirta risinājumu arhitektūra no VID biznesa arhitektūras. Ir e-rēķinu projekts, kurā tiek veidota e-rēķinu projekta risinājumu arhitektūra, un biznesa arhitektūras līmenī nav plānots izcelt specifiskas risinājuma arhitektūras. No biznesa viedokļa VID būs datu kopas turētājs. Piekrīt, ka risinājumu arhitektūrai ir jābūt skaidrai, t.sk. jābūt noteiktai atbildībai risinājuma ietvaros, tomēr tā jānošķir no jomas arhitektūras. U. Bisenieks (VARAM) norāda, ka, iespējams, nepieciešams piesaistīt arī Finanšu ministriju, jo e-rēķinu ekosistēmas īpašnieka trūkuma dēļ ir atlikta e-rēķinu ieviešana uzņēmējiem.

G. Ozols (VARAM): publicēt Nodokļu jomas mērķarhitektūru VARAM tīmekļvietnē ar statusu “Apspriešanā” (šeit: <https://www.varam.gov.lv/lv/nozaru-jomu-arhitekturas>). Sanāksmes dalībnieki tiek aicināti iepazīties ar dokumentu un, ja nepieciešams, sniegt komentārus M. Zviedrim (VID).

**2.**

**Transporta un sakaru jomas publiskās pārvaldes informācijas sistēmu mērķarhitektūra**

*O. Magone (SM)*

Prezentācijas datne: Transporta un sakaru jomas IKT arhitektūras prezentācija 25-06-2025.pdf

Dokumenta datne: Transporta un sakaru jomas IS arhitekturas apraksts IKT forumam uz 25-06-2025 NPP.pdf

Pieņemt zināšanai sniegto prezentāciju.

Komentāri, atbildes uz jautājumiem:

* V. Rubene (VDAA) jautā, vai biļešu atvieglojumu sistēma nepārklāsies ar AVIS. O. Magone (SM) skaidro, ka tās ir divas atsevišķas sistēmas, proti, AVIS ir personas un personu kategorijas, kurām pienākas atvieglojums biļešu iegādei, bet jaunā sabiedriskā transporta biļešu sistēma, iegūstot datus no AVIS par atvieglojumiem, ļaus iegādāties biļetes. U. Rozenbergs (Autotransporta direkcija) papildina, ka braukšanas maksas atvieglojumu sistēmai jau ir izveidota integrācija ar AVIS, ir plānots no AVIS izveidot savienojumus ar valsts nozīmes pilsētām, lai iegūtu datus par atvieglojumiem.
* U. Bisenieks (VARAM) jautā, cik lielā mērā jomas arhitektūra ietekmēs privātā sektora (bet valsts regulētos) dalībniekus, piemēram, attiecībā uz *SingleDigitalGateway* prasību īstenošanu sabiedriskajos pārvadājumos, ko nodrošina privātie pārvadātāji, kā arī attiecībā uz *eGovernmentBenchmark* prasību izpildi. U. Rozenbergs (Autotransporta direkcija) skaidro, ka jebkurā gadījumā komerctransportā tiks piemēroti atvieglojumi un būs integrācija ar braukšanas maksas atvieglojumu sistēmu. U. Bisenieks (VARAM) jautā, vai arhitektūrā ir paredzēts instruments privātā sektora dalībnieku ietekmēšanai, lai tie savos digitālajos risinājumos ņemtu vērā noteiktas prasības attiecībā uz pakalpojumu pārredzamību, daudzvalodību u.c. U. Rozenbergs (Autotransporta direkcija) skaidro, ka, ieviešot Vienoto biļešu noliktavas informācijas sistēmu, akcepttestos būs iekļautas un definētas piekļūstamības prasības. O. Magone (SM) papildina, ka galvenais instruments būs pats klients, kurš būs gatavs maksāt/ nemaksāt par ērtībām.
* T. Leikums (ZM) norāda, ka ZM ir valsts informācijas sistēma “Latvijas zivsaimniecības integrētā kontroles informācijas sistēma” jeb LZIKIS, kur tiek ievadīti dati par zvejas kuģu sarakstiem, atrašanās vietām, par nozvejām. Jautā, vai jomas arhitektūrā minētais Jūrniecības digitālais portāls un tā datu apjoms nepārklāsies, vai netiks radītas divas vides, kurās jāievada vieni un tie paši dati. O. Magone (SM) aicina uz atsevišķu tikšanos par šo jautājumu ar SM atbildīgo personu.
* G. Ozols (VARAM) jautā, kādā veidā SM saredz multimodalitātes arhitektūru, vai to veidos SM. O. Magone (SM) skaidro, ka tehniski jautājumu atrisinās Eiropas direktīvas, tas notiek starp projektiem direktīvu ietvaros. Nav informācijas, kas to skatīs/ vērtēs ministrijas ietvaros.

G. Ozols (VARAM): publicēt Transporta un sakaru jomas publiskās pārvaldes informācijas sistēmu mērķarhitektūru VARAM tīmekļvietnē ar statusu “Apspriešanā” (šeit: <https://www.varam.gov.lv/lv/nozaru-jomu-arhitekturas>). Sanāksmes dalībnieki tiek aicināti iepazīties ar dokumentu un, ja nepieciešams, sniegt komentārus O. Magonei (SM).

**3.**

**Valsts pakalpojumu jomas IKT arhitektūra**

*A. Ludženiece (VARAM)*

Prezentācijas datne: PakArh\_IKTforums\_25062025.pdf

Dokumenta datne: Pakalpojumu\_arhitektura\_v2.0.pdf

Pieņemt zināšanai sniegto prezentāciju.

Komentāri, atbildes uz jautājumiem:

* J. Kučuna (CFLA) aicina VARAM padomāt par kritērijiem vai vadlīnijām, pēc kuriem varētu veikt lietderības izvērtējumu *legacy* sistēmām, ņemot vērā, ka arhitektūra paredz veikt vairākas izmaiņas, bet ne katrai sistēmai ir lietderīgi ieviest katru no tām. Šādām sistēmām ir arī grūtāk piesaistīt finansējumu un ieviest jaunus tehniskos risinājumus. Otrkārt, nākamajā arhitektūras versijā nepieciešams detalizētāks skaidrojums par principu “P2. Pakalpojumu API pieejamība”. Treškārt, ierosina padomāt par vienoto autorizāciju no valsts darbinieka skatu punkta. A. Ludženiece (VARAM) skaidro, ka aktuālajā arhitektūras versijā ir iekļauta informācija par vienoto autorizāciju no valsts darbinieka skatu punkta.
* G. Ozols (VARAM) jautā, vai ir plānots veidot vienu valsts pārvaldes superaplikāciju (mobilo aplikāciju). A. Ludženiece (VARAM) skaidro, ka arhitektūra paredz VDAA nākotnē attīstīt vienotu valsts mobilo lietotni kā Super-App. VDAA šobrīd veic izvērtējumu, lai saprastu tās lietderīgumu.
* G. Ozols (VARAM) jautā par notifikācijas servisu. A. Ludženiece (VARAM) skaidro, ka vispirms ir jāvienojas, kas ir paziņojums un kas ir sūtījums. Centralizētajā Latvija.lv un Business.gov.lv lietotājam jāparedz iespēja mainīt iestatījumus un norādīt, uz kuru kanālu lietotājs grib saņemt paziņojumus. Servisa ieviešana plānota 2028. gadā, projektēšana tiek uzsākta tagad. Lai iestādes būtu informētas, tiks turpinātas arhitektūras paplašinātās darba grupas sanāksmes, tādējādi nodrošinot iestāžu gatavību un atgriezenisko saiti.
* G. Ozols (VARAM) norāda, ka proaktivitāte kā princips jāattiecina uz citiem pakalpojumiem, ne tikai atvieglojumiem. A. Ludženiece (VARAM) skaidro, ka šobrīd arhitektūrā nav definēts atsevišķs princips par proaktīviem pakalpojumu piedāvājumiem un nav notikušas diskusijas, vai Latvija.lv būtu gatavi veidot proaktīvus piedāvājumus. G. Ozols (VARAM) aicina paskatīties uz proaktivitāti iestāžu mērogā kā notifikācijas servisu un pārresoru līmenī. Ar Latvija.gov.lv un VDAA jāvienojas, kādas ir iespējas piedāvāt šo servisu.
* T. Leikums (ZM) norāda, ka daudzas arhitektūrā paredzētās izmaiņas prasīs finansiālu ieguldījumu, un vienošanās darba grupas ietvaros var nebūt pietiekams iemesls, lai to ierosinātu iestādes vadībai. Aicina VARAM izvērtēt iespējas sagatavot informatīvo ziņojumu vai izsūtīt oficiālu vēstuli, kur būtu norādītas plānotās iniciatīvas un konkrētas prasības tuvāko gadu laikā.
* G. Ozols (VARAM) aicina tuvākajā laikā sagatavot aktualizētu arhitektūras versiju, iekļaujot CFLA komentārus un informāciju par proaktivitāti.

G. Ozols (VARAM): publicēt aktualizēto Valsts pakalpojumu jomas IKT arhitektūru VARAM tīmekļvietnē ar statusu “Apstiprināta” (šeit: <https://www.varam.gov.lv/lv/horizontalo-jomu-arhitekturas>).

**4.**

**Dažādi**

Nākamais Forums plānots rīt, 26. jūnijā (attālināti MS Teams platformā).

Foruma priekšsēdētājs G. Ozols

Protokoliste M. Petrova

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU